מירה (קומיקס)

מקור ראשוני ומשוכתב

בהופעתה הראשונה, מירה הוצגה כמלכת "ממד אקווה", שנמלטה לאחר השתלטותו של הנבל לירון על הממלכה. בכדור הארץ, נתקלה מירה בגיבורים האטלנטיים אקווהמן וגארת'/אקווהלאד, שהסכימו לעזור לה לחזור לכס המלכות. הם נלכדו בידי לירון, שמובס כאשר שדת המים קוויספ משחררת את השלושה, ואקווהמן מנצל את חולשתם של תושבי ממד אקווה לעופרת. מירה ויתרה על מלכותה מרצון, ועברה להתגורר באטלנטיס. במהלך הרפתקאותיהם המשותפות, אקווהמן ומירה פתחו רגשות רומנטיים זה כלפי זה, והם התחתנו. זמן מה לאחר מכן, בנם המשותף של מירה ואקווהמן נולד בשם ארתור קורי הבן.
במהלך אירועי "היום הבהיר ביותר" של תחילת העשור השני של המאה ה-21, סיפור המקור של מירה שוכתב, ואלמנטים אחדים ממקורה הראשוני שוכתבו כשקרים שסיפרה לאקווהמן. בגרסה זו, ממד אקווה הוא למעשה קסבל, מושבה במשולש ברמודה אליה גורשו אטלנטיים מורדים, ושהמעבר בינה לבין העולם מוגבל להעברתו של אדם יחיד בכל פעם. מירה הייתה נסיכת קסבל הבכורה, ולה ולתאומתה הילה הוקצתה משימת ההתנקשות במלך אטלנטיס הנוכחי כנקמה על גלותם של תושבי קסבל המקוריים. כאשר התאהבה במלך אטלנטיס, הלא הוא אקווהמן, מירה החליטה לנטוש את קסבל ולהציג את סיפור הכיסוי שלה כעברה האמיתי כדי להימנע מעימותים אתו. בנוסף, התגלה כי לפני שנטשה את בני עמה, מירה הבריחה את קאלדור'אם - היבריד אטלנטי-אנושי ובנו של בלאק מנטה העתידי - מקסבל לכדור הארץ, וזאת לאחר שאביה החליט לנסות להשתמש בו לפתיחת הפורטל לצבא קסבל.
כשנתיים לאחר לידתו, הנבל בלאק מנטה חטף את בנם של אקווהמן ומירה, ולכד אותו בתוך מכל מלא ברעל שנועד להורגו. בניסיון נואש להציל את בנה, מירה חזרה למימד אקווה כדי לקחת מהמקום מכשיר ריפוי מיוחד, שלירון השליך ל"בור הגדול" של מימד אקווה. מירה נלחמה במפלצות אלמנטיות והצליחה במסעה, אך חזרה לאטלנטיס באיחור, וגילתה כי בנה מת. בעקבות הטרגדיה, מירה סבלה מהתמוטטות עצבים שהובילה אותה לנטוש את בעלה באמונה כי "הגנים החלשים" שלו גרמו לבנה למות. מצבה הוביל אותה לאשפוז בבית חולים פסיכיאטרי בעיר הבירה של אטלנטיס. כאשר עיר הבירה נכבשה בידי מדוזות ענקיות, מירה נמלטה ונקלה באקווהמן, שניסה להשלים איתה אך הותקף בפראות. במהלך הקרב, אקווהמן דחף את מירה כלפי מוט מתכת, ששיפד אותה וגרם לה להיחשב למתה. לאחר ההלוויה, התגלה כי איבריה החיוניים של מירה לא ממוקמים במקום בו ממוקמים אלו של תושבי אטלנטיס, לכן נשארה בחיים. היא עזבה את אטלנטיס, וחזרה למימד אקווה.

שובה של המלכה

מירה נראתה מאוחר יותר כשבויתו של תנטוס, כפיל של אקווהמן מממד אחר, בו הזמן חולף בצורה שונה. יחד עמה נראה איי ג'יי קורי, בנה השני שהוא ככל הנראה בנו של אקווהמן המקורי. לאחר שהשתחררו משליטתו המוחית של תנטוס, השניים גילו כי איי ג'יי לא יוכל לשהות בכדור הארץ, היות ששם יזקן במהירות כי נולד בממד של תנטוס. הם מגיעים לממד שמנוצל בידי חוצנים בגלל משאביו העשירים, ונעזרים באקווהמן כדי להביסם. מירה התאחדה עם אקווהמן וחזרה לאטלנטיס, בעוד איי ג'יי נשאר מאחור כאקווהמן של הממד האחר. אקווהמן ומירה יצאו להרפתקאות שונות, ויצרו משפחת מלוכה שלווה עם גארת', אשתו דולפין ובנם סרדיאן, נוסף לבן בריתם נוידיס וולקו.
אושרם הזמני נקטע במהלך חורבן אטלנטיס באירועי "עידן האובידיאן", וכן חורבנה, לאחר בנייתה מחדש, בידי הספקטר. הספקטר, ששם לעצמו למטרה את כל בעלי כוח הקסם ביקום DC, חש במכשפי אטלנטיס מבטלים כישוף שהפך את מירה לנושמת אוויר בלבד ותקף את המקום. חורבן אטלנטיס מוביל למותם של דולפין, סרדיאן ווולקו, וכן להכרזתו של גארת' לנעדר. המלכה מירה החלה בניסיון לשקם את אטלנטיס לאחר היעדרותו של אקווהמן, שנרצח זמן מה לאחר מכן ונקבר במרסי ריף ("שונית החמלה") לצד אביו המאמץ על פני היבשה.

ה-52 החדשים

בציר הזמן החלופי "פלאשפוינט" שנוצר בשגגה בידי הפלאש, מירה נרצחה בידי וונדר וומן בהגנה עצמית, ומותה גרם לאקווהמן להכריז על מלחמה נגד אומת האמזונות, שהחלה בהטבעת מערב אירופה. לאחר קרב נגד פרופסור זום, יקום DC אותחל מחדש בידי הפלאש ופנדורה. בעקבות דחייתו בידי אנשי אטלנטיס והלעג אליו הוא זוכה כגיבור-על, מחליט אקווהמן לחזור להתגורר במפרץ אמנסטי. מירה ניסתה לעודד אותו ולסייע לו למצוא מחדש את מקומו בעולם, אך סבלה ממוניטין כאקווהוומן "חסרת התועלת" כמו בעלה. לעיתים קרובות מוצג הקושי של מירה להסתגל לחברה האנושית ולשלוט בכעסה. היא סייעה לאקווהמן ולקבוצת "האחרים" לחקור את נסיבות שקיעתה של אטלנטיס, ונלחמה בבלאק מנטה.
לאחר אירועי "כס אטלנטיס", בהם אורם השתלט על אטלנטיס ותקף את בני היבשה, מירה נעצרה בידי כוחות המשטרה, לאחר שלא שלטה בכעסה וביצעה תקיפה אלימה. מירה משוחחת עם השוטרים, האומרים לה שעליה לכבד את החוק והחברה שמעל פני היבשה, כשלפתע הם הותקפו בידי המלך המת הדורש ממירה להוביל אותו לקסבל. המלך המת חוטף את מירה למשולש ברמודה ופותח את השער לקסבל, אך היא נמלטת כדי להזהיר את בני עמה. בהגיעה לקסבל היא נתקלת בנראוס, מלך קסבל הנוכחי, הטוען שהיה נשוי למירה ושואל לאן נעדרה. נראוס נראה כועס בשומעו כי מירה תומכת באטלנטיס ואהובתו של אקווהמן, והמלך המת מגיע למקום ומקפיא את שניהם. אקווהמן מגיע למקום ונלחם במלך המת, שמתגלה כאורין הראשון, מלך אטלנטיס הראשון ששואף להשתלט מחדש על שבעת הימים.
במהלך הקרב, מירה משחררת את נראוס וצבא קסבל הקפואים במחשבה שיסייעו בקרב, אך הם משתחווים למלך המת וטוענים כי הוא מלך שבעת הימים האמיתי. מירה ואקווהמן מחליטים להימלט לאטלנטיס, אך הם מותקפים בידי אוכל הנבלות ואנשיו. אקווהמן מזמן קראקן כדי להלחם בכוחותיו של אוכל הנבלות, ומאבד את הכרתו רגעים לפני הגעתם של המלך המת וכוחות קסבל. כאשר אקווהמן מתעורר, וולקו אומר לו כי שהה בתרדמת שארכה חצי שנה. מאוחר יותר, וולקו אומר לאקווהמן שמירה נראתה לאחרונה כשיצאה לקרב נגד המלך המת. מירה נפלה בשביו של המלך המת השולט באטלנטיס, סירבה להתחתן עם נראוס והזהירה כי כאשר תשתחרר, תהרוג אותו. אקווהמן הגיע ושיחרר את אטלנטיס, השמיד את המלך המת, אילץ את נראוס וחיילי קסבל לסגת, והתאחד עם מירה.